V tomto úsilí treba pokračovať. Keďže je pravdepodobné, že migračný tlak bude pokračovať, pokles počtu neregulárnych príchodov neposkytuje žiadne záruky do budúcnosti. Riešenie základných príčin neregulárnej migrácie je nevyhnutne dlhodobým projektom, pričom nedávny nárast počtu neregulárnych príchodov v západnom Stredozemí ukazuje, že situácia je naďalej nestabilná a že prevádzači neustále hľadajú nové možnosti. Stále neboli vyriešené kľúčové problémy: musíme vytvoriť azylový systém, ktorý bude vhodný na daný účel a ktorý zabezpečí solidaritu a zníži množstvo sekundárnych pohybov; musíme zabezpečiť, aby dochádzalo k väčšiemu počtu návratov, a to opatreniami uskutočňovanými v členských štátoch, ako aj s tretími krajinami; musíme byť lepšie pripravení na našich vonkajších hraniciach; musíme bojovať proti novým stratégiám prevádzačov a pokračovať v rozširovaní možností bezpečnej, riadenej a legálnej migrácie pre ľudí, ktorí potrebujú medzinárodnú ochranu, a pre legálnych migrantov. Pre riadenie migrácie je nevyhnutné nepretržité, dlhodobé a jednotné úsilie EÚ založené na zásadách solidarity a spravodlivého rozdelenia zodpovednosti. Je nevyhnutné zachovať dynamiku prechodu od ad hoc riešení k udržateľným štruktúram a účinnému právnemu rámcu, ktorý obstojí aj v budúcnosti. Tieto ciele môžeme dosiahnuť, ak budeme stavať na výsledkoch štyroch rokov spoločnej práce.

·Na trase cez západné Stredozemie/atlantickej trase sa počet príchodov v minulom roku zvýšil a zostáva vysoký. Do Španielska v roku 2018 celkovo prišlo o 131 % osôb (takmer 65 000 osôb) viac ako v roku 2017 a tento trend pokračuje aj v roku 2019. Podľa štátnej príslušnosti osôb prichádzajúcich do Španielska najväčšiu skupinu (pätinu z celkového počtu prekročení hraníc) v roku 2018 tvorili Maročania, po ktorých nasledovali štátni príslušníci krajín západnej Afriky – Guiney, Mali, Pobrežia Slonoviny a Gambie, ako aj Alžírska.

·V centrálnom Stredozemí zostáva počet neregulárnych príchodov naďalej nízky. V roku 2018 sa počet neregulárnych príchodov do Talianska celkovo znížil o 80 % v porovnaní s rokom 2017, pričom tento trend pokračoval aj v roku 2019 poklesom na úroveň spred krízy. Hoci vo viac ako polovici prípadov zaznamenaných v roku 2018 bola krajinou odchodu ešte stále Líbya, líbyjská pobrežná stráž naďalej na mori zachytáva alebo zachraňuje veľký počet osôb – v roku 2018 ich bolo približne 15 000, pričom išlo hlavne o štátnych príslušníkov Sudánu (14 %), Nigeru (12 %) a Eritrey (12 %). Čoraz významnejšou krajinou odchodu (najmä Tunisanov) do Talianska sa stáva Tunisko, pričom v druhej polovici roka 2018 sa zvýšil počet osôb prichádzajúcich na Maltu.

·Vo východnom Stredozemí sa počet prichádzajúcich osôb počas roku 2018 zvýšil, pričom v roku 2019 už prišlo do Grécka o 30 % viac osôb ako pred rokom. V dôsledku tohto trendu vzniká neustály tlak na ostrovy v Egejskom mori, ale aj na pozemnú hranicu medzi Gréckom a Tureckom, keďže počet návratov do Turecka, ktoré by mohli tento tlak zmierniť a prispieť k boju proti obchodnému modelu prevádzačov, je príliš nízky. Pokiaľ ide o štátnu príslušnosť osôb, ktoré v rokoch 2018 a 2019 (dosiaľ) prišli na ostrovy, najpočetnejšiu skupinu tvoria Afganci, zatiaľ čo cez pozemnú hranicu vstupujú do EÚ najčastejšie tureckí štátni príslušníci. Zvýšil sa aj počet migrantov prichádzajúcich na Cyprus, a to po mori aj po súši do oblastí Cypru kontrolovaných vládou.

V roku 2018 došlo aj k značnému nárastu neregulárnych pohybov na západnom Balkáne, a to aj napriek tomu, že ich počet koncom roka so začiatkom zimy klesol. V roku 2018 bol počet neregulárnych príchodov štyrikrát vyšší ako v roku 2017, pričom hlavná trasa v danom regióne viedla zo Srbska do Bosny a Hercegoviny. Bosna a Hercegovina zaznamenala v roku 2018 približne 24 000 neregulárnych príchodov, pričom na konci roka bolo v krajine prítomných približne 5 000 migrantov. Intenzita príchodov po tejto trase však klesla, keď Srbsko 17. októbra 2018 zrušilo bezvízový styk pre občanov Iránu. V súčasnosti možno pozorovať rastúci prílev indických občanov spôsobený bezvízovou politikou Srbska.

Hoci počet úmrtí v oblasti Stredozemného mora vďaka úsiliu EÚ, členských štátov a iných partnerov od roku 2016 neustále klesá, prechod cez more si v dôsledku obchodných modelov prevádzačov naďalej vyberá daň na životoch. V porovnaní s rokom 2017, keď zahynulo viac ako 3 100 ľudí, to v roku 2018 bolo takmer 2 300 ľudí a v roku 2019 dosiaľ prišlo o život viac ako 220 ľudí.

Azyl

V roku 2018 bolo v EÚ a krajinách pridružených k schengenskému priestoru podaných približne 634 700 žiadostí o medzinárodnú ochranu. To je o 10 % menej ako v roku 2017 a znamená to, že počty žiadostí sa vrátili na úroveň podobnú roku 2014. Hlavnými prijímajúcimi krajinami v roku 2018 boli Nemecko, Francúzsko, Grécko, Taliansko a Španielsko (72 % všetkých žiadostí v EÚ a krajinách pridružených k schengenskému priestoru). Rovnako ako v roku 2017 boli hlavnými krajinami pôvodu Sýria, Afganistan a Irak. Zároveň došlo k značnému nárastu žiadostí migrantov z krajín oslobodených od schengenského víza, najmä z Venezuely, Gruzínska a Kolumbie.

V roku 2018 sa na základe porovnania záznamov o odtlačkoch prstov týkajúcich sa osôb, ktoré sa presunuli na územie iného členského štátu, a záznamov o odtlačkoch prstov uchovávaných v databáze Eurodac dosiahlo viac ako 400 000 kladných výsledkov. Najväčší počet týchto kladných výsledkov sa spomedzi členských štátov dosiahol vo Francúzsku a Nemecku (čo naznačuje, že ide o hlavné cieľové krajiny sekundárnych pohybov), pričom Taliansko a Grécko boli členskými štátmi s najväčším počtom existujúcich záznamov (čo naznačuje, že ide o hlavné krajiny prvého vstupu).





III.OKAMŽITÉ OPATRENIA

Trasa cez západné Stredozemie: spolupráca s Marokom

Keďže hlavným miestom vstupu pri neoprávnenom prekračovaní hraníc je momentálne Španielsko, musia byť pre EÚ najvyššou prioritou opatrenia na riešenie migrácie pozdĺž trasy cez západné Stredozemie. EÚ položila základy pre úzke partnerstvo s Marokom. Koncom roka 2018 schválila pomoc vo výške 140 miliónov EUR na podporu riadenia hraníc a rozpočtovú podporu. Maroko už pracuje na posilnení kontroly nad svojimi hranicami a zabránilo veľkému počtu odchodov. EÚ svojimi opatreniami podporuje daný proces. Uskutočnili sa prvé platby a začali sa verejné súťaže na nákup kľúčového vybavenia: posledné zmluvy v rámci tohto balíka budú podpísané do apríla a implementácia v praxi bude musieť pokračovať. Tým sa zároveň doplní čerpanie núdzovej pomoci vo výške 36 miliónov EUR, ktorá bola schválená v roku 2018 s cieľom pomôcť Španielsku na jeho južnej hranici. EÚ podporuje Španielsko aj prostredníctvom operácie Indalo. Komisia je pripravená poskytnúť Španielsku všetku finančnú a technickú podporu, ktorú potrebuje na zvládnutie príchodov migrantov.